CELEX: 52021PC0163
Language: ro
Date: 2021-03-29
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare (UE) 2020/1352 privind acordarea unui sprijin temporar Republicii Malta în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

COMISIA EUROPEANĂ
            Bruxelles, 29.3.2021
            COM(2021) 163 final
            2021/0086(NLE)
            Propunere de
            DECIZIE DE PUNERE ÎN APLICARE A CONSILIULUI 
            de modificare a Deciziei de punere în aplicare (UE) 2020/1352 privind acordarea unui sprijin temporar Republicii Malta în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
                  
            
            
               Regulamentul (UE) 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul acordat în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea veniturilor, precum și la finanțarea, în subsidiar, a unor măsuri legate de sănătate, în special la locul de muncă.
            
            
               La 25 septembrie 2020, Consiliul a acordat asistență financiară Maltei în vederea completării eforturilor naționale întreprinse pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă.
            
            
               La 10 martie 2021, Malta a formulat o nouă cerere de asistență financiară din partea Uniunii în temeiul Regulamentului SURE.
            
            
               În conformitate cu articolul 6 alineatul (2) din Regulamentul SURE, Comisia a consultat autoritățile malteze pentru a verifica creșterea neprevăzută și semnificativă, generată de pandemia de COVID-19, a cheltuielilor efective și planificate legate direct de măsurile care vizează piața muncii luate de autoritățile malteze. În mod concret, creșterea cheltuielilor pentru care se solicită asistență financiară suplimentară se referă la măsura existentă menționată în Decizia de punere în aplicare (UE) 2020/1352 a Consiliului:
            
            
               (a)un supliment salarial COVID-19, de care beneficiază angajații și persoanele care desfășoară activități independente, pentru a contracara perturbarea cauzată de pandemie. În perioada martie-iunie 2020, angajații cu normă întreagă din sectoarele cele mai afectate de criză enumerate în anexa A au fost eligibili pentru un sprijin salarial de 800 EUR pe lună (500 EUR pe lună pentru angajații cu fracțiune de normă). În sectoarele mai puțin afectate enumerate în anexa B, angajații cu normă întreagă puteau primi 160 EUR pe lună (100 EUR pe lună pentru angajații cu fracțiune de normă). În iulie 2020, lista sectoarelor incluse în cele două anexe a fost revizuită. Sectoarele care beneficiau anterior de sprijin în cadrul acestei scheme, dar care nu erau incluse în versiunea actualizată a anexei A sau B au fost sprijinite prin intermediul unui supliment salarial de 600 EUR destinat angajaților cu normă întreagă. Schema care conținea aceste condiții a fost prelungită până la sfârșitul anului 2020. Începând din ianuarie 2021, valoarea suplimentului salarial reflectă scăderea vânzărilor pe o perioadă de șase luni, între martie și octombrie 2019, în raport cu cifra de afaceri declarată pe o perioadă de șase luni între martie și octombrie 2020. În cazul în care nu sunt disponibile evidențe privind TVA, suplimentul salarial se plătește pe baza criteriilor aplicabile în 2020. Schema este prevăzută să continue până la sfârșitul anului 2021. În a doua jumătate a anului 2021, sprijinul va rămâne în vigoare în conformitate cu parametrii stabiliți pentru activitățile de cazare și catering. Pentru alte activități eligibile, acesta va scădea la 66 % în trimestrul trei și la 33 % în ultimul trimestru al anului. Schema va rămâne disponibilă numai pentru întreprinderile care erau eligibile pentru sprijin în cadrul schemei inițiale. În conformitate cu noile norme, schema va acoperi, de asemenea, înlocuirea angajaților (și anume înlocuirea celor care și-au încetat în mod voluntar contractul de muncă după iunie 2020), atât timp cât nu se depășește numărul inițial de angajați de la sfârșitul lunii mai 2020. Numai partea din cheltuielile publice legată de persoanele care au fost angajate în mod continuu a fost solicitată de autorități, excluzând partea aferentă persoanelor nou angajate. 
            
            
               Malta a furnizat Comisiei informațiile relevante. 
            
            
               Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Maltei asistență financiară în temeiul Regulamentului SURE, în sprijinul măsurii menționate mai sus. 
            
            
            
               •Coerența cu dispozițiile existente în domeniul de politică vizat
            
            
               Prezenta propunere este în deplină concordanță cu Regulamentul (UE) 2020/672 al Consiliului, în temeiul căruia este formulată.
            
            
               Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
            
            
               •Coerența cu alte politici ale Uniunii
            
            
               Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în această situație specifică generată de epidemia de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj tehnic și a măsurilor similare, contribuind la protejarea locurilor de muncă și, implicit, a angajaților și a persoanelor care desfășoară activități independente, împotriva riscului de șomaj. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
         
         
            
               Temeiul juridic al prezentului instrument este Regulamentul (UE) 2020/672 al Consiliului.
            
            
               •Subsidiaritate (în cazul competențelor neexclusive) 
            
            
               Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj tehnic și măsurile similare, pentru a ajuta statul solicitant să protejeze locurile de muncă și, implicit, angajații și persoanele care desfășoară activități independente, împotriva riscului de șomaj și de pierdere de venituri.
            
            
               Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
            
            
               •Proporționalitate
            
            
               Propunerea respectă principiul proporționalității. Ea nu depășește ceea ce este necesar pentru îndeplinirea obiectivelor urmărite de instrument. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
            
            
               •Evaluarea impactului
            
            
               Având în vedere caracterul urgent al propunerii, nu a fost efectuată o evaluare a impactului.
            
            
               4.IMPLICAȚII BUGETARE
            
            
               Comisia ar trebui să poată contracta împrumuturi pe piețele financiare în scopul transformării acestora în împrumuturi acordate statului membru care solicită asistență financiară în temeiul instrumentului SURE. 
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o structură a portofoliului de împrumuturi care să limiteze riscul de concentrare, expunerea anuală și expunerea excesivă față de oricare stat membru, asigurând, în același timp, resurse suficiente pentru statele membre care au cea mai mare nevoie de sprijin; și
            
            
               ·posibilități de reînnoire a creditelor.
            
            
               2021/0086 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
         
         
            
               de modificare a Deciziei de punere în aplicare (UE) 2020/1352 privind acordarea unui sprijin temporar Republicii Malta în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 25 septembrie 2020, Consiliul a acordat Maltei asistență financiară sub forma unui împrumut în valoare de maximum 243 632 000 EUR, cu o scadență medie maximă de 15 ani, în urma solicitării Maltei din 7 august 2020, în vederea completării eforturilor naționale întreprinse pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă. 
            
            
               (2)Împrumutul era destinat finanțării schemelor de șomaj tehnic, a măsurilor similare și a măsurilor legate de sănătate adoptate de Malta menționate în Decizia de punere în aplicare (UE) 2020/1352 a Consiliului
                  2
               . 
            
            
               (3)Epidemia de COVID-19 continuă să imobilizeze o parte substanțială a forței de muncă din Malta. Acest lucru a dus la o nouă creștere neprevăzută și semnificativă a cheltuielilor publice ale Maltei în ceea ce privește măsura menționată la articolul 3 litera (a) din Decizia de punere în aplicare (UE) 2020/1352. 
            
            
               (4)Epidemia de COVID-19 și măsurile extraordinare puse în aplicare de Malta în 2020 și 2021 pentru a limita epidemia și impactul său socioeconomic și asupra sănătății au avut și continuă să aibă un impact considerabil asupra finanțelor publice. Previziunile Comisiei din toamna anului 2020 preconizau că Malta urma să înregistreze un deficit public de 9,4 % și o datorie publică de 55,2 % din produsul intern brut (PIB) până la sfârșitul anului 2020. În 2021, se preconizează că deficitul public al Maltei va scădea la 6,3 %, în timp ce datoria va crește la 60,0 % din PIB. Conform previziunilor intermediare ale Comisiei din iarna anului 2021, PIB-ul Maltei urmează să crească cu 4,5 % în 2021.
            
            
               (5)La 10 martie 2021, Malta a solicitat o nouă asistență financiară din partea Uniunii, în cuantum de 177 185 000 EUR, în vederea completării în continuare a eforturilor naționale întreprinse în 2020 și 2021 pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă. Cererea vizează măsura prevăzută în considerentul 6. 
            
            
               (6)„Malta Enterprise Act (capitolul 463 din legislația Maltei)”/„L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta)” și „Avizul Guvernului nr. 389 din 13 aprilie 2020”/„Notifikazzjoni tal-Gvern Nru 389 tat-13 ta’ April 2020”, care sunt menționate la articolul 3 alineatul (a) din Decizia de punere în aplicare (UE) 2020/1352, au introdus un supliment salarial COVID-19, destinat angajaților și persoanelor care desfășoară activități independente, pentru a contracara perturbarea cauzată de pandemie. În perioada martie-iunie 2020, angajații din sectoarele cele mai afectate de criză enumerate în anexa A, menționată în Avizul Guvernului, au fost eligibili pentru un sprijin salarial de 800 EUR pe lună în cazul contractelor de muncă cu normă întreagă. În sectoarele mai puțin afectate enumerate în anexa B, menționată în Avizul Guvernului, angajații cu normă întreagă puteau primi 160 EUR pe lună. De asemenea, angajații cu fracțiune de normă puteau beneficia de sprijin într-un cuantum mai mic. În iulie 2020, lista sectoarelor incluse în cele două anexe a fost revizuită. Sectoarele care beneficiau anterior de sprijin în cadrul acestei scheme, dar care nu erau incluse în versiunea actualizată a anexei A sau B au fost sprijinite prin intermediul unui supliment salarial de 600 EUR destinat angajaților cu normă întreagă. Schema care conținea aceste condiții a fost prelungită până la sfârșitul anului 2020. Începând din ianuarie 2021, valoarea suplimentului salarial reflectă scăderea vânzărilor pe o perioadă de șase luni, între martie și octombrie 2019, în raport cu cifra de afaceri declarată pe o perioadă de șase luni între martie și octombrie 2020. În cazul în care nu sunt disponibile evidențe privind TVA, suplimentul salarial se plătește pe baza criteriilor aplicabile în 2020. Schema este prevăzută să continue până la sfârșitul anului 2021. În a doua jumătate a anului 2021, sprijinul va rămâne în vigoare în conformitate cu parametrii stabiliți pentru activitățile de cazare și catering. Pentru alte activități eligibile, acesta va scădea la 66 % în trimestrul trei și la 33 % în ultimul trimestru al anului. Schema va rămâne disponibilă numai pentru întreprinderile care erau eligibile pentru sprijin în cadrul schemei inițiale. În prezent, aceasta este aplicată în practică de către „Malta Enterprise” și va fi detaliată într-o viitoare comunicare a guvernului. În conformitate cu noile norme, schema va acoperi, de asemenea, înlocuirea angajaților (și anume înlocuirea celor care și-au încetat în mod voluntar contractul de muncă după iunie 2020), atât timp cât nu se depășește numărul inițial de angajați de la sfârșitul lunii mai 2020. Numai partea din cheltuielile publice legată de persoanele care au fost angajate în mod continuu a fost solicitată de autorități, excluzând partea aferentă persoanelor nou angajate. 
            
            
               (7)Malta îndeplinește condițiile pentru a solicita asistență financiară prevăzute la articolul 3 din Regulamentul (UE) 2020/672. Malta a furnizat Comisiei dovezi adecvate care atestă o creștere a cheltuielilor publice efective și planificate cu 427 961 805 EUR de la 1 februarie 2020, din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă, fiind direct legată de prelungirea unei măsuri naționale existente care vizează locurile de muncă, similară schemelor de șomaj tehnic, și care acoperă o proporție semnificativă a întreprinderilor și a forței de muncă din Malta. Malta a finanțat 7 144 805 EUR din cuantumul majorat al cheltuielilor publice din fondurile sale proprii.
            
            
               (8)Comisia a consultat Malta și a verificat creșterea neprevăzută și semnificativă a cheltuielilor publice efective și planificate legate direct de o măsură similară schemelor de șomaj tehnic, menționată în cererea din 10 martie 2021, în conformitate cu articolul 6 din Regulamentul (UE) 2020/672.
            
            
               (9)Prin urmare, trebuie acordată asistență financiară pentru a ajuta Malta să contracareze efectele socioeconomice ale perturbării economice semnificative cauzate de epidemia de COVID-19. Comisia trebuie să adopte deciziile privind scadențele, dimensiunea și deblocarea ratelor și a tranșelor în strânsă cooperare cu autoritățile naționale.
            
            
               (10)Malta și Comisia trebuie să ia în considerare prezenta decizie în acordul de împrumut menționat la articolul 8 alineatul (2) din Regulamentul (UE) 2020/672. 
            
            
               (11)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Aceasta nu prevalează asupra cerinței ca statele membre să notifice Comisiei potențialele ajutoare de stat în temeiul articolului 108 din tratat.
            
            
               (12)Malta trebuie să informeze periodic Comisia cu privire la execuția cheltuielilor publice planificate, pentru a-i permite acesteia să evalueze măsura în care Malta a executat cheltuielile respective.
            
            
               (13)Decizia de a acorda asistență financiară a fost luată ținând seama de nevoile existente și preconizate ale Maltei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței, 
            
            
               ADOPTĂ PREZENTA DECIZIE: 
            
         
         
            
               Articolul 1
            
            
               Decizia de punere în aplicare (UE) 2020/1352 se modifică după cum urmează: 
            
            
            
               (1)Articolul 2 se modifică după cum urmează:
            
            
               (a)alineatul (1) se înlocuiește cu următorul text: 
            
            
               „(1) Uniunea pune la dispoziția Maltei un împrumut de maximum 420 817 000 EUR. Împrumutul are o scadență medie de maximum 15 ani.”;
            
            
               (b)alineatul (4) se înlocuiește cu următorul text: 
            
            
               „(4) Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. Plata oricăror rate ulterioare se efectuează în conformitate cu termenii acordului de împrumut respectiv sau, dacă este cazul, sub rezerva intrării în vigoare a unui act adițional la acesta sau a unui acord de împrumut modificat încheiat între Malta și Comisie.”;
            
            
            
               (2)Articolul 3 se înlocuiește cu următorul text: 
            
            
               „Articolul 3
            
            
               Malta poate finanța următoarele măsuri:
            
            
               (a)suplimentul salarial COVID-19 prevăzut în «Malta Enterprise Act (Legea privind întreprinderile din Malta) (capitolul 463 din legislația Maltei)»/«L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta)» și în «Avizul Guvernului nr. 389 din 13 aprilie 2020»/«Notifikazzjoni tal-Gvern Nru 389 tat-13 ta’ April 2020», astfel cum a fost prelungit și modificat în 2020 și 2021;
            
            
               (b)indemnizația de invaliditate COVID-19, astfel cum se prevede în «Avizul Guvernului nr. 331 din 25 martie 2020»/«Notifikazzjoni tal-Gvern Nru 331 tal-25 ta’ Marzu 2020»;
            
            
               (c)indemnizația parentală COVID-19, astfel cum se prevede în «Avizul Guvernului nr. 330 din 25 martie 2020»/«Notifikazzjoni tal-Gvern Nru 330 tal-25 ta’ Marzu 2020»;
            
            
               (d)indemnizația medicală COVID-19, astfel cum se prevede în «Avizul Guvernului nr. 353 din 30 martie 2020»/«Notifikazzjoni tal-Gvern Nru 353 tat-30 ta’ Marzu 2020».”; 
            
            
            
               (3)Articolul 4 se înlocuiește cu următorul text: 
            
            
               „Articolul 4
            
            
               1.Malta informează Comisia, până la 30 martie 2021 și, ulterior, la fiecare șase luni, cu privire la execuția cheltuielilor publice planificate, până la execuția lor integrală. 
            
         
         
            
               2.În cazul în care măsurile menționate la articolul 3 se bazează pe cheltuieli publice planificate și au făcut obiectul unei decizii de punere în aplicare de modificare a Deciziei de punere în aplicare (UE) 2020/1352, Malta informează Comisia în termen de 6 luni de la data adoptării deciziei respective și, ulterior, la fiecare 6 luni, cu privire la execuția cheltuielilor publice planificate, până la execuția lor integrală.” .
            
            
            
               Articolul 2
            
            
               Prezenta decizie se adresează Republicii Malta.
            
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.
               
               
                  
                     (2)
                  
                        Decizia de punere în aplicare (UE) 2020/1352 a Consiliului din 25 septembrie 2020 privind acordarea unui sprijin temporar Republicii Malta în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19, JO L 314, 29.9.2020, p. 42.